Hun voksede op i Parkersburg i West Virginia, som er et af de områder, hvor drikkevandet i flere årtier blev forurenet med miljøgiften C8, et biprodukt fra produktion af teflon, som kendes fra stegepander.

- Min skjoldbruskkirtel holdt op med at fungere, da jeg var 20 år. Og jeg vidste, at det var på grund af forureningen. Jeg havde drukket vandet og svømmet i det i mange år, siger hun.

Historien om forureningen i området bliver beskrevet i dokumentaren 'The Devil We Know' på Netflix og er også i fokus i filmen 'Dark Waters', som får premiere til november med Mark Ruffalo i en hovedrolle.

Kemivirksomheden bag forureningen, DuPont, er i de senere år blevet massesagsøgt af en lang række mulige ofre, men ikke Tracy Danzey.

- Jeg valgte, at jeg hellere ville komme videre med mit liv, fortæller hun.

Da planerne om Rockwools fabrik blev kendt, følte hun dog, at hun var nødt til at gøre noget for at forhindre, at andre risikerede samme skæbne som hun selv.

- Jeg følte bare, at historien begyndte forfra. Det er derfor, jeg er gået ind i sagen, siger hun.

- Jeg siger ikke, at Rockwool vil forårsage, at folk får en kræftsygdom som min. Men der er ved bliver lagt grundsten til en endnu en miljøtragedie i West Virginia.

Rockwool afviser kritikken

DR Nyheder har været i kontakt med Rockwool for at høre, hvad virksomheden siger til de beskyldninger, som den lokale borgergruppe fra Jefferson, West Virginia, kommer med.

I et mailsvar skriver Michael Zarin, vicepræsident i Group Communications under Rockwool Group, følgende:

- Vi forstår den overbevisende karakter af fru Danzeys personlige historie og respekterer hendes dedikation for at sikre sig, at andre ikke oplever tilsvarende ulykke.